
REFERAT

privind modificarea şi completarea Hotărârii Consiliului Local al Municipiului Timişoara nr. 303/28.07.2009 privind aprobarea proiectului “Reabilitarea, modernizarea, dezvoltarea şi echiparea ambulatoriului Clinicii de Chirurgie Cranio - Maxilo – Facială din cadrul Spitalului Clinic Municipal de Urgenţă Timişoara” şi a cheltuielilor aferente acestuia, a Documentaţiei de avizare a lucrărilor de intervenţii şi a Analizei cost-beneficiu revizuite în vederea realizării acestui obiectiv de investiţii
Sistemul de asistenţă medicală din România şi, implicit din Timişoara, trece printr-o perioadă de reformă prelungită şi istovitoare accentuată de lipsa fondurilor şi a existenţei echipamentelor uzate moral. Cadrele medicale resimt lipsa medicamentelor şi echipamentelor necesare unui serviciu medical de calitate.

Clinica de Chirurgie Cranio-Maxilo-Facială este Secţie a Spitalului Clinic Municipal Timişoara şi funcţionează pe strada Tache Ionescu nr. 3-5, într-un imobil cuprinzând 2 corpuri de clădiri construite în etape diferite. Ambulatoriul actual al clinicii este dotat nesatisfăcător, iar fondurile alocate de Ministerul Sănătăţii Publice sunt insuficiente pentru amenajarea unor spaţii corespunzătoare în care actul medical să se desfăşoare în condiţii de calitate. 

         
Infrastructura ambulatoriului este veche, cabinetele medicale de specialitate sunt inadecvate şi fără dotări minime, circuitele funcţionale sunt necorespunzătoare, iar serviciile medicale paraclinice şi de laborator sunt insuficiente şi slabe calitativ prin lipsa echipamentelor medicale adecvate.

În acest context a devenit oportună accesarea de fonduri structurale nerambursabile şi participarea  în cadrul Programului Operaţional Regional (POR) 2007-2013, Axa prioritară 3 - „Îmbunătăţirea infrastructurii sociale”, Domeniul major de intervenţie 3.1. – „Reabilitarea/modernizarea/echiparea infrastructurii serviciilor de sănătate” cu proiectul “Reabilitarea, modernizarea, dezvoltarea şi echiparea ambulatoriului Clinicii de Chirurgie Cranio-Maxilo-Facială din cadrul Spitalului Clinic Municipal de Urgenţă Timişoara”. 
Conform Ghidului Solicitantului aferent axei şi domeniului de intervenţie mai sus menţionat, este eligibil ca şi solicitant numai autoritatea publică locală, respectiv Municipiul Timişoara. Astfel, Consiliul Local al Municipiului Timişoara a aprobat, prin Hotărârea nr. 303/28.07.2009, proiectul “Reabilitarea, modernizarea, dezvoltarea şi echiparea ambulatoriului Clinicii de Chirurgie Cranio-Maxilo-Facială din cadrul Spitalului Clinic Municipal de Urgenţă Timişoara”, hotărâre care a fost ulterior modificată prin Hotărârea nr. 306/29.07.2010.

În Hotărârea Consiliului Local al Municipiului Timişoara nr. 303/28.07.2009, astfel cum a fost modificată prin Hotărârea 306/29.07.2010, nu a fost alocată în mod explicit în bugetul local valoarea T.V.A. aferentă proiectului, condiţie pentru recuperarea acesteia, conform legislaţiei în vigoare. De asemenea, nu a fost evidenţiată suma avansului pentru implementarea optimă a proiectului, estimată a acoperi primele 6 luni de implementare, având în vedere condiţiile rambursării în cazul proiectelor finanţate din fonduri structurale, şi nici faptul că aceasta se va recupera.

Drept urmare, propunem aprobarea unei noi hotărâri de consiliu local care să cuprindă aceste completări. Pentru o mai bună înţelegere a modului în care sunt defalcate cheltuielile în proiect, conform bugetului acestuia -  care este parte din cererea de finanţare - propunem modificarea şi completarea hotărârii nr. 303/28.07.2009 (modificată prin Hotărârea 306/29.07.2010) astfel: modificarea  articolului 3, precum şi inserarea unui nou articol, respectiv articolul 31. Menţionăm faptul că valoarea totală a proiectului rămâne aceeaşi, astfel cum a fost aprobată prin Hotărârea Consiliului Local al Municipiului Timişoara nr. 303/28.07.2009, astfel cum a fost modificată prin Hotărârea 306/29.07.2010.
Având în vedere cele menţionate mai sus, 





     Propunem spre aprobare următoarele:

1. modificarea articolului 3 din Hotărârea Consiliului Local al Municipiului Timişoara nr. 303/28.07.2009, astfel cum a fost modificată prin Hotărârea Consiliului Local al Municipiului Timişoara 306/29.07.2010, articol care va avea următorul conţinut:

„Art. 3. (1) Se aprobă valoarea totală a proiectului de 3.320.131,81Lei (inclusiv T.V.A).
(2) Se aprobă contribuţia proprie a Municipiului Timişoara la cofinanţarea proiectului din bugetul local cu suma de 73.761,22 lei,  alcătuită din:

a) contribuţia Municipiului Timişoara la cheltuieli eligibile reprezentând minim 2% din valoarea eligibilă a proiectului, în sumă de 53.237,22 lei;
b) contribuţia Municipiului Timişoara reprezentând cheltuielile neeligibile aferente  proiectului, în sumă de 20.524,00 lei.
2. introducerea unui nou articol, după articolul 3, care va avea următorul conţinut: 
“Art. 31. (1) Se aprobă alocarea din bugetul local a sumei de 2.376.829,29 lei, alcătuită din:

a) T.V.A. aferent proiectului în sumă de 637.746,69 lei;

b) avansul necesar implementării optime a proiectului în sumă de 1.739.082,60 lei.

(2) T.V.A. aferentă cheltuielilor eligibile, precum şi avansul necesar implementării optime a proiectului vor fi rambursate de Autoritatea de Management pentru Programul Operaţional Regional 2007-2013, conform prevederilor legislaţiei în vigoare, în condiţiile rambursării/decontărilor ulterioare”.

3. Celelalte prevederi din Hotărârea Consiliului Local al Municipiului Timişoara nr.303/28.07.2009, astfel cum a fost modificată prin Hotărârea Consiliului Local al Municipiului Timişoara 306/29.07.2010, rămân nemodificate.

